Egentligt er han bosiddende i Thailand, men en tur tilbage til hjemegnen i Hjørring fik i går en mand til at gå amok, da han kom i nærheden af eks-konens advokats kontor. Med flasker angreb han bygningen og fremsatte trusler, inden nogle vidner greb ind og fik ham tilbageholdt, indtil en politipatrulje kom til stedet og fik ham anholdt. - Hans vrede bunder i, at han er raget uklar med eks-konens advokat. Han erkendte, at han havde kastet flasker og sendte trusler på mail, fortæller anklager Mathias Andersen fra Nordjyllands Politi. Det er faktisk ikke første gang, at manden er røget uklar med advokaten og politiet. (Se artikel nedenfor) I april sidste år blev anholdt og dømt, efter han havde kylet store sten gennem vinduerne på advokatkontoret i Hjørring. Dengang fik han en betinget dom, som altså nu fører til, at han er varetægtsfængslet i 14 dage. - Den betingede og det faktum, at han til dagligt bor i Thailand, har fået Retten i Hjørring til at vælge at fængsle manden af frygt for, at han kunne finde på at rejse ud af landet, siger anklageren. Anklagemyndigheden rejser tiltale mod manden i den kommende tid.

Opsummering:
En ældre herre er igen gået amok på sin eks-kones advokat og advokatfirmaet.